

Št.: 023 - 356 /2020 Ulica pregnancev 6

 1210 Ljubljana-Šentvid

Datum: 31. 8. 2020 Tel.: 513 03 50

Spoštovani starši!

**Dobrodošli v Vrtcu Šentvid, v novem šolskem letu 2020/2021.**

V vrtcu se ob začetku novega šolskega leta iskreno veselimo srečanja z otroki in uspešnega sodelovanja z vami, spoštovani starši. Ob vstopu v vrtec vam zato posredujemo nekaj vsebinskih poudarkov.

**Ne glede na spremenjene družbene razmere in nepredvidljivost** nadaljnjega širjenja koronavirusa Covid-19, se bomo potrudili za lep sprejem in dobro počutje vsakega otroka. Pomembno nam je, da bo življenje v vrtcu ob upoštevanju otrokovih potreb in želja teklo karseda običajno in prijazno. Prizadevali si bomo za ustvarjanje spodbudnega in prijetnega okolja, v katerem se bodo otroci počutili varno in sprejeto. Da v prostorih vrtca živi življenje in otroški smeh, radost in sproščen otroški živžav.

**Prvič vstopajo v prostore vrtca** med svoje vrstnike tudi novo sprejeti otroci. Za starše in otroke bo zato posebno in pomembno uvajalno obdobje, kateremu strokovni delavci namenjamo veliko skrb in pozornost. S starši so vzgojiteljice/ji v preteklih dneh izvedli uvodne individualne pogovore pred otrokovim vstopom v vrtčevsko okolje in potekom uvajanja, da bi otroci vstopili v novo vrtčevsko okolje karseda uspešno.

**Spoštovani starši,** za dobro počutje otrok v vrtcu potrebujemo tudi vašo pomoč in sodelovanje. Pomembna nam je stalna in sprotna komunikacija med starši in vzgojitelji v dobrobit otrok. Otroci se bodo v vrtcu bolje počutili, če bodo čutili vašo podporo in zaupanje v vrtec. Zato skupaj, z roko v roki, pomagajmo otrokom pri uspešnem uvajanju v novo okolje in čim lažji vključitvi v vrtec. Dopustimo jim dovolj časa, da izrazijo svoja čustva, pogovarjajmo se z njimi, potolažimo jih.

**Posebno pozornost in skrb namenjamo** in sledimo vsem zdravstvenim ukrepom in priporočilom za preprečevanje širjenja okužb z virusom Covid-19. O vseh spremembah vas bomo sproti in ažurno obveščali, zato v ta namen uvajamo **novo aplikacijo za hitro in tekoče obveščanje o spremembah**, ki vam jo bodo vzgojiteljice podrobneje predstavile na uvodnih roditeljskih sestankih oddelka.

**V času pojavljanja virusa in tudi sicer bo vrtec poskrbel za ustrezne higienske pogoje**, posebno skrb bomo namenili zdravstveni preventivi, higieni umivanja rok, zračenju prostorov ter bivanju na prostem v vseh vremenskih pogojih. Izvajali bomo vse ukrepe z namenom zmanjšanja tveganja za širjenje nalezljivih bolezni in okužb za zagotavljanja zdravega in varnega okolja za otroke in zaposlene.

**V vrtec so lahko vključeni le zdravi** otroci, ki ne kažejo znakov bolezni. Otroku, ki ima nalezljivo bolezen ali pa je še ni dokončno prebolel ne koristi obiskovanje vrtca. Vključenost bolnega in kužnega otroka v skupino lahko škodi zdravim otrokom iz njegove skupine. Kadar otrok nenadno zboli in obstaja sum, da gre za nalezljivo bolezen vas bodo vzgojiteljice o tem nemudoma obvestile. Z umikom otrok z okužbo oziroma nalezljivo boleznijo zmanjšamo tveganje za širjenje bolezni na druge otroke in zaposlene.

**Starše naprošamo za sodelovanje**, da v dobrobit otrok in vseh vključenih v vrtec ravnajo odgovorno ter upoštevajo vsa navodila ter zdravstvene usmeritve NIJZ in vrtca. Dolžni ste o zdravstvenih posebnostih otroka ali nalezljivi bolezni takoj obvestiti vzgojitelje oddelka in vrtec.

**V primeru potrjene okužbe z virusom Covid-19 pri otroku ali odraslemu (starši, osebe, ki so v stiku z otrokom in vstopajo v vrtec)** je potrebno čimprej obvestiti oddelek, le ta pa vodstvo. O posebnih ukrepih (karanteni oddelka, samoizolaciji) izda vrtcu konkretna navodila epidemiološka služba NIJZ. O nadaljnjih ukrepih vas obvešča vodstvo vrtca. V primeru odrejene karantene in zaprtja posameznega oddelka je izkazana višja sila, posledično s tem tudi ne obiskovanja vrtca za otroka, zato se za ta čas plačilo vrtca ne izvaja (okrožnica MIZŠ z dne 25.8. 2020)

**Čeprav je tema o koronavirusu stalnica** naših pogovorov in razmere v katerih smo se znašli nepredvidljive, smo prepričani, da bomo z dobrim sodelovanjem, primernim zgledom odraslih v medsebojni komunikaciji in strpnosti, zavedanju, da bo vse v redu, poskrbeli za optimalno vzgojo in razvoj naših malčkov.

Naj bo zadovoljen, zdrav otrok in srečno otroštvo naš skupni uspeh in skupno zadovoljstvo.

Želimo vam uspešen vstop in prijetno počutje v našem vrtcu ter dobro partnersko sodelovanje.

S spoštovanjem,

Mateja Štih,

ravnateljica

in kolektiv Vrtca Šentvid